কক্সবাজার, ১১ জুলাই (শীর্ষ নিউজ ডটকম): কক্সবাজার সদর উপজেলার পোকখালী ইউনিয়নে নির্বাচনে সমর্থন না দেয়ায় আপন ভাতিজার দায়ের কোপে খুন হয়েছে চাচা। চাচার নাম মাওলানা শামসুল হুদা হেলালী। রোববার রাতে এ ঘটনা ঘটে। এ সময় গুরুতর আহত হয়েছে আরো ৩ জন।  নিহতের পরিবার ও নবনির্বাচিত চেয়ারম্যান মাওলানা ফরিদ আহমদ অভিযোগ করেছেন, রোববার রাত সাড়ে ১০টার দিকে আওয়ামী লীগ সমর্থিত চেয়ারম্যান প্রার্থী রফিক আহমদ ও তার সমর্থকরা নির্বাচনের ফলাফল ঘোষণার পর  পরাজিত হওয়ার খবর পায়। এ সময় সমর্থন না দেয়ায় চাচা মাওলানা শামসুল হুদা হেলালীর বাড়িঘর ও ব্যবসা প্রতিষ্ঠানে হামলা চালায়। হামলার সময় দায়ের কোপে ঘটনাস্থলে চাচা মাওলানা শামসুল হুদা, ছেলে হাফেজ জুনাইদ, স্থানীয় পল্লী চিকিৎসক মাওলানা আকতার হোসেনসহ আরো একজন গুরুতর আহত হয়। পরে গভীর রাতে শামসুল হুদা হেলালী মারা যান। পুলিশ লাশ উদ্ধার করেছে। আহতদেরকে জেলা সদর হাসপাতালে ভর্তি করা হয়েছে।  (শীর্ষ নিউজ ডটকম/প্রতিনিধি/এসএস/১১.২১ঘ.)